ΒΜΦ

DJ Set στο Υδαταέριο | PAN PAN x ΒΜΦ
2025-02-07 21:00 - 23:30 (Europe/Moscow) | Jazz for kids | Athens Jazz 2024
Το Βιομηχανικό Μουσείο Φωταερίου στην Τεχνόπολη Δήμου Αθηναίων φιλοξενεί την Παρασκευή 7 Φεβρουαρίου στις 21:00 τον μουσικό καλλιτέχνη PAN PAN, κατά κόσμον Παναγιώτη Πανταζή, σε ένα ατμοσφαιρικό DJ set στο Νέο Υδαταέριο, ένα μοναδικό διατηρητέο βιομηχανικό μνημείο.
Το κτίριο Νέο Υδαταέριο, ένα αυθεντικό κομμάτι της βιομηχανικής κληρονομιάς της Αθήνας, ανοίγει τις πόρτες του στη σύγχρονη μουσική σκηνή δημιουργώντας έναν πρωτότυπο διάλογο μεταξύ του παρελθόντος και του παρόντος. Ανάμεσα στον μηχανολογικό του εξοπλισμό που στέκει ακέραιος από το 1952, οι επισκέπτες θα βιώσουν μια εναλλακτική μουσική εμπειρία, όπου οι ηλεκτρονικοί ήχοι του PAN PAN συναντούν την ιστορία του εργοστασίου φωταερίου που δούλευε μέχρι και το 1984 μέσα από ένα ηχητικό και οπτικοακουστικό ταξίδι.
Με έμπνευση τη μυσταγωγική ατμόσφαιρα του χώρου, την ιδιαίτερη βιομηχανική αισθητική και τους βιομηχανικούς ήχους του εργοστασίου, το DJ set μπλέκει δημιουργικά τους εναλλακτικούς ήχους του PAN PAN με μελωδίες από κλασική μουσική μέχρι hip-hop και από leftfield electronica μέχρι ambient, ενώ το αρχείο ηχητικών και οπτικών ντοκουμέντων του Μουσείου θα λειτουργεί ως αναπόσπαστο κομμάτι της αφήγησης.
Το Νέο Υδαταέριο γίνεται το πλαίσιο όπου η βιομηχανική κληρονομιά συναντά τη σύγχρονη καλλιτεχνική έκφραση, με τη συγκεκριμένη βραδιά να ενώνει μοναδικά τη μουσική, την ιστορία και την αρχιτεκτονική σε έναν χώρο βγαλμένο από χρονοκάψουλα.
Ο PAN PAN ζει κι εργάζεται λίγο έξω από την Αθήνα, δημιουργώντας ήχους και εικόνες που καμιά φορά αλληλοεξυπηρετούνται. Με πάνω από 20 comic books και άλλες τόσες μουσικές κυκλοφορίες στο ενεργητικό του, γνωστότερες δουλειές του είναι τα «Φεστιβάλ», «Μέρες Λατρείας», «Καπετάν Μιχάλης» και η μουσική τριλογία «Φαντασμαγορία» μέσα από την οποία ξεχώρισαν τα singles «Χτύπα με σαν ρεύμα στην πίστα» και «Ανισόπεδη ντίσκο».
Πληροφορίες:
«DJ set στο Υδαταέριο» PAN PAN x Βιομηχανικό Μουσείο Φωταερίου
07.02.2025 | 21:00 | κτίριο Νέο Υδαταέριο
Κόστος: 12 € / άτομο
Προπώληση εισιτηρίων μέσω more.com
* Στις 07.02, το Μουσείο θα παραμείνει ανοιχτό από τις 20:00 έως τις 23:00
** Από τις 20:00 έως τις 20:50, οι άνθρωποι του Μουσείου θα βρίσκονται στους χώρους του για να σας ταξιδέψουν στην ιστορία και τη λειτουργία του παλιού εργοστασίου φωταερίου της Αθήνας.

«Πυρ Άναπτε» | Ομαδική έκθεση κεραμικής
2025-03-01 10:00 - 2025-03-23 18:00
Το Βιομηχανικό Μουσείο Φωταερίου Δήμου Αθηναίων και το Πωλητήριό του, Industrial Gas Museum Shop, παρουσιάζουν την ομαδική έκθεση κεραμικής «Πυρ Άναπτε» που θα πραγματοποιηθεί από το Σάββατο 1 έως την Κυριακή 23 Μαρτίου στο κτίριο των Παλαιών Φούρνων στην Τεχνόπολη Δήμου Αθηναίων. Η έκθεση έχει ως κεντρικό θέμα τη φωτιά, όχι μόνο ως φυσικό στοιχείο, αλλά και ως σύμβολο δημιουργίας, μεταμόρφωσης και αναγέννησης. Το κτίριο των Παλαιών Φούρνων, που αποτέλεσε την καρδιά του παλιού εργοστασίου φωταερίου από τη δεκαετία του 1860, καθώς μέσα σε αυτό η φωτιά έδινε ζωή στις διαδικασίες παραγωγής για περισσότερα από 120 χρόνια, ανοίγει τις πόρτες του σε έργα που συνδέουν το παρελθόν με το παρόν, αναδεικνύοντας τη διαχρονική σχέση μεταξύ τέχνης, χρηστικότητας και βιομηχανικής κληρονομιάς.
Στην έκθεση συμμετέχουν οι καταξιωμένοι δάσκαλοι κεραμικής Νίκος Σκλαβενίτης, Μένανδρος Παπαδόπουλος, Γιώργος Βαβάτσης, Ηλίας Χριστόπουλος, Λουκία Θωμοπούλου και Μαριλένα Μιχοπούλου, καθώς και 29 νέοι καλλιτέχνες, οι οποίοι πλέον συνεχίζουν και εξελίσσουν την τέχνη της κεραμικής στα δικά τους εργαστήρια. Μέσα από τα εκθέματα των συνολικά 35 δημιουργών, η κεραμική παρουσιάζεται ως μία τέχνη που δεν περιορίζεται μόνο στη λειτουργικότητα και τη χρηστικότητα, αλλά αποτελεί φορέα πολιτισμού, ιστορίας και αισθητικής. Οι δημιουργίες τους, εμπνευσμένες από την καθημερινότητα και όχι μόνο, ο καθένας με τον ιδιαίτερο προσωπικό τρόπο επαναπροσδιορίζουν τη σχέση μεταξύ μορφής και χρήσης, προσφέροντας νέα νοήματα σε αντικείμενα που συναντούμε καθημερινά στην ζωή μας, και προσεγγίζουν την κεραμική τέχνη με εννοιολογικό, συμβολικό και εικαστικό τρόπο. Την έκθεση «Πυρ Άναπτε» επιμελείται ο κεραμίστας και εικαστικός Νίκος Σκλαβενίτης και η art director του Industrial Gas Museum Shop, Μαρία Δρόσου.
Παράλληλα, το Σαββατοκύριακο 15 και 16 Μαρτίου, στο πλαίσιο της έκθεσης και με αφορμή τις δημιουργίες των καλλιτεχνών, το Βιομηχανικό Μουσείο Φωταερίου θα πραγματοποιήσει το εργαστήριο κεραμικής για παιδιά από 3 ετών με τίτλο «Ας φτιάξουμε με πηλό!».
Πληροφορίες
«Πυρ Άναπτε» | Ομαδική έκθεση κεραμικής | 01 – 23.03.2025
Ωράριο Λειτουργίας: Τετάρτη έως Κυριακή, 10:00-18:00
Κτίριο Παλαιοί Φούρνοι
Είσοδος στο Μουσείο και στην έκθεση: 2€
Εγκαίνια έκθεσης: Πέμπτη 6 Μαρτίου, 18:00-21:00 (είσοδος ελεύθερη)
«Ας φτιάξουμε με πηλό!» | Εργαστήριο για παιδιά από 3 ετών | 15 & 16.03.2025
11:00-12:00 & 12:30-13:30
Κτίριο Νέο Υδαταέριο
Κόστος: 6€ / παιδί
Απαραίτητες κρατήσεις στο τηλ. 2130109325 (Δευτ.-Παρ., 11:00-16:00)

Οι σπουδαστές του Εθνικού Θεάτρου ρίχνουν φως στο εργοστάσιο φωταερίου
2025-03-05 19:00 - 23:30
Μετά από πρόσκληση του Βιομηχανικού Μουσείου Φωταερίου, το Τμήμα Σκηνοθεσίας της Δραματικής Σχολής του Εθνικού Θεάτρου, στο πλαίσιο του μαθήματος Θεατρικού Φωτισμού με διδάσκουσα την Χριστίνα Θανάσουλα, έρχεται σε επαφή με τη νεότερη ιστορία της Αθήνας και προσεγγίζει δημιουργικά την ιστορία του εργοστασίου φωταερίου. Αντλώντας έμπνευση από τον χώρο και τις προφορικές μαρτυρίες των εργαζομένων του εργοστασίου, οι σπουδαστές του Β’ και Γ’ έτους σκηνοθεσίας θα παρουσιάσουν την Τετάρτη 5 Μαρτίου μια περιπατητική τοποειδή (site specific) φωτιστική εγκατάσταση (lighting installation) στον χώρο των Φούρνων του εργοστασίου φωταερίου, δημιουργώντας για το κοινό μια βιωματική εμπειρία όπου «η τοποθεσία δεν υποκαθιστά, απλώς, τον παραστασιακό χώρο […], ο παραστασιακός τόπος αποτελεί καταλύτη για τη διαμόρφωση της δραματουργίας» (Κονομή, 2023).
Το φως και ο χώρος συνομιλούν δημιουργικά και καλούν τους θεατές σε ένα ταξίδι πίσω στον χρόνο, την περίοδο που η ίδρυση του πρώτου εργοστασίου παραγωγής ενέργειας στην Ελλάδα, του Εργοστασίου Φωταερίου της Αθήνας το 1857, συμπίπτει με την περίοδο που η πόλη προσπαθούσε από μικρό χωριό να μετασχηματιστεί στην πρωτεύουσα του νεοσύστατου κράτους. Το εργοστάσιο φωταερίου υπήρξε βασικός μοχλός αστικοποίησης και εξευρωπαϊσμού της πόλης, καθώς άλλαξε την όψη ολόκληρης της Αθήνας, φωτίζοντας το μεγαλύτερο μέρος της, γεγονός επαναστατικό́ για τα δεδομένα της εποχής. Το εργοστάσιο φωταερίου λειτούργησε για σχεδόν 130 χρόνια τροφοδοτώντας την πόλη με φως και ενέργεια. Διέκοψε την λειτουργία του το 1984, ενώ ο χώρος μετατράπηκε στο Βιομηχανικό Μουσείο Φωταερίου το 2013, διατηρώντας άθικτο μεγάλο μέρος των κτιριακών εγκαταστάσεων και του μηχανολογικού́ εξοπλισμού in situ, χαρακτηριστικά δείγματα βιομηχανικής αρχιτεκτονικής και τεχνολογίας του 19ου αιώνα.
Πληροφορίες
Τετάρτη 5 Μαρτίου 2025 στις 19:00
Είσοδος στο Μουσείο: 2 €
Απαραίτητη κράτηση θέσης στο 2130109325 (Δευτέρα έως Παρασκευή 11:00-16:00)
Για την υποστήριξη της υλοποίησης της δράσης ευχαριστούμε το Τμήμα Ηλεκτρολόγων και το Τμήμα Οργάνωσης Παραγωγής του Εθνικού Θεάτρου.
*φωτογραφία εξωφύλλου: Αρχείο Γ. Μαχαίρα, Συλλογή ΒΜΦ

Πυρ Άναπτε | «Ας φτιάξουμε με πηλό!»
2025-03-15 11:00 - 2025-03-16 13:30
Από τι φτιάχνεται ο πηλός; Τι σχέση έχει ένα μικρό πήλινο κουπάκι με το φωταέριο; Στο πλαίσιο της έκθεσης «Πυρ Άναπτε» και με την υποστήριξη των συμμετεχόντων δασκάλων κεραμικής, το Βιομηχανικό Μουσείο Φωταερίου μετατρέπει για ένα Σαββατοκύριακο το παλιό εργοστάσιο φωταερίου σε εργαστήριο κεραμικής για παιδιά από 3 ετών. Οι μικροί κεραμίστες τρυπώνουν μέσα σε αυτό, φορούν τις ποδιές τους και γίνονται για λίγο καλλιτέχνες: ανακαλύπτουν τον πηλό και πόσα πράγματα μπορούν να φτιάξουν με αυτόν, πειραματίζονται κάνοντας τους πιο απίθανους συνδυασμούς και φυσικά διασκεδάζουν δημιουργώντας!
Σάββατο 15 & Κυριακή 16 Μαρτίου 2025
11:00-12:00 & 12:30-13:30
Σημείο συνάντησης: Νέο Υδαταέριο
Για παιδιά από 3 ετών
Κόστος: 6€ / παιδί
Απαραίτητες κρατήσεις στο τηλ. 2130109325 (Δευτ.-Παρ. 11:00-16:00)

Poetry performance στο Υδαταέριο | Α. Επίθετη x ΒΜΦ
2025-03-21 21:00 - 23:00
Η Τεχνόπολη Δήμου Αθηναίων και το Βιομηχανικό Μουσείο Φωταερίου, με αφορμή την Παγκόσμια Ημέρα Ποίησης, υποδέχονται την Παρασκευή 21 Μαρτίου την Α. Επίθετη και την poetry performance με τίτλο «RADIO SIGNAL TRANSMITTING FROM SPACE». Μια μοναδική εμπειρία που μεταμορφώνει τον εμβληματικό χώρο του Νέου Υδαταερίου σε ένα ιδιαίτερο και ατμοσφαιρικό, απόκοσμο τοπίο.
Βασισμένη στο ομότιτλο podcast της ποιήτριας Α. Επίθετη που δημιουργήθηκε κατά την περίοδο της πρώτης καραντίνας, η performance παρουσιάζει την εκφωνήτρια μιας παράξενης ραδιοφωνικής εκπομπής που, σε μια απέλπιδα προσπάθεια επικοινωνίας, στέλνει ραδιοφωνικά σήματα προς το άγνωστο. Θολές παιδικές μνήμες, θραύσματα ονείρων, σκορπισμένες μελωδίες και ανείπωτες λέξεις διαμορφώνουν ένα μυστηριώδες σήμα που αναζητά τον δέκτη του κάπου εκεί έξω. Για λίγες στιγμές, ο χρόνος λυγίζει, ο χώρος μετατοπίζεται και ένα παράλληλο σύμπαν γεννιέται στην καρδιά της Αθήνας, μέσα στον επιβλητικό βιομηχανικό χώρο του Νέου Υδαταερίου.
Η επιλογή του κτιρίου του Νέου Υδαταερίου, ένα από τα πλέον χαρακτηριστικά κτίρια της Τεχνόπολης, δεν είναι τυχαία, καθώς η μεταλλική του δομή και η ηχητική του υπόσταση συντονίζονται ιδανικά με το αφηγηματικό σύμπαν της performance: στο «RADIO SIGNAL TRANSMITTING FROM SPACE», ο χώρος μεταμορφώνεται σε ένα απόκοσμο τοπίο ξενάγησης και λειτουργεί ως ένα μεταβατικό πεδίο όπου η ανθρώπινη επικοινωνία επαναπροσδιορίζεται μέσα από τη μνήμη, την ηχώ και την ποίηση.
Η Αλεξάνδρα Επίθετη γεννήθηκε το 1996 στην Βουλγαρία. Έζησε από τα 6 της στην Χαλκίδα, ενώ τα τελευταία 9 χρόνια ζει στην Αθήνα. Είναι μέλος των The Bad Poetry Social Club, μιας καλλιτεχνικής ομάδας spoken word. Ομαδικά και ατομικά ασχολούνται με το video poetry, την αυτοέκδοση και το poetry performance. Έχει επιμεληθεί και συμμετάσχει σε πληθώρα ποιητικών performance, παραστάσεων και αναλόγιων παρουσιάσεων τόσο στην Ελλάδα όσο και στο εξωτερικό, καθώς και σε πολλά εγχώρια καλλιτεχνικά φεστιβάλ.
Σύλληψη: Α. Επίθετη
Σκηνοθεσία: Παναγιώτης Ι. Ε. Βασιλείου
Σκηνογραφία & Installations: Α. Επίθετη
Ενδυματολογία: Fâné
Επιμέλεια φωτισμού & ήχου: Νικόλαος Μπίμπης
Πληροφορίες

«Poetry performance στο Υδαταέριο» Α. Επίθετη x Βιομηχανικό Μουσείο Φωταερίου
21.03.2025 | 21:00 | κτίριο Νέο Υδαταέριο
Κόστος: 15 € / άτομο
Προπώληση εισιτηρίων μέσω more.com
* Οι πόρτες ανοίγουν στις 20:30. Η performance θα ξεκινήσει αυστηρά στις 21:00 (διάρκεια 45′). Θα ακολουθήσει music selection από την Α. Επίθετη.
** Από τις 20:00 έως τις 20:50, οι άνθρωποι του Βιομηχανικού Μουσείου Φωταερίου θα βρίσκονται στους χώρους του για να σας ταξιδέψουν στην ιστορία και τη λειτουργία του παλιού εργοστασίου φωταερίου της Αθήνας.

«Οι Ρίζες του Γκαζιού»: Φεστιβάλ αναμνήσεων και τέχνης
2025-03-29 19:00 - 23:59
Το Σάββατο 29 Μαρτίου, η Τεχνόπολη Δήμου Αθηναίων φιλοξενεί για πρώτη φορά την εκδήλωση «Οι Ρίζες του Γκαζιού», μια πρωτοβουλία της ομάδας ΡΙΖΕΣ και του Βιομηχανικού Μουσείου Φωταερίου. Με ένα πλούσιο πρόγραμμα από μουσικές, θεατρικές και εικαστικές παρεμβάσεις που αντλούν έμπνευση από την ιστορία του παλιού εργοστασίου φωταερίου και τις μνήμες των ανθρώπων που εργάστηκαν εκεί, το φεστιβάλ αναμνήσεων και τέχνης θα αναδείξει τη σημασία του χώρου ως κομβικό σημείο για την Αθήνα του παρελθόντος, ενώ παράλληλα θα προσφέρει μια πρωτότυπη και διαδραστική εμπειρία στο κοινό.
Εικαστικές δημιουργίες, παραδοσιακά ακούσματα, λαϊκά παραμύθια, θεατρικά δρώμενα και αναβιώσεις εθίμων έρχονται να συστήσουν στο κοινό πτυχές μιας άλλης εποχής, ενός ξεχωριστού και παραγνωρισμένου μικρόκοσμου του παρελθόντος: εκείνου που δημιουργήθηκε από τους εργαζόμενους του εργοστασίου, πολλοί από τους οποίους ήταν εσωτερικοί μετανάστες οι οποίοι μετέφεραν ήθη και παραδόσεις που άφησαν το αποτύπωμά τους στο Γκάζι, στην ιδιαίτερη αυτή γειτονιά της Αθήνας. Αυτή η συλλογική μνήμη και πολιτιστική κληρονομιά, αποτέλεσαν την αφορμή για τις «Ρίζες του Γκαζιού».
Πιο συγκεκριμένα, οι ιδιαίτερες αυτές «ρίζες» θα ξεδιπλωθούν μέσα από μια πρωτότυπη σειρά εικαστικών εγκαταστάσεων, σε επιμέλεια της ομάδας Nowstalgism. Με έμπνευση τα στοιχεία του χώρου –φωτιά, νερό, άνθρακας, φως– καθώς και τις μνήμες των ανθρώπων που διατηρήθηκαν μέσα στον χρόνο, τέσσερις σύγχρονοι καλλιτέχνες θα δημιουργήσουν έργα που θα αλληλεπιδρούν με την αρχιτεκτονική και την ιστορία του παλιού εργοστασίου, μεταμορφώνοντας χώρους-ορόσημα, όπως οι Φούρνοι, το Υδαταέριο και το Παρατηρητήριό του. Παράλληλα, στον προαύλιο χώρο του Μηχανουργείου, οι επισκέπτες θα απολαύσουν αφηγήσεις παραμυθιών, πολυφωνικά τραγούδια και συναυλία με μελωδίες που αντλούν έμπνευση από τη συλλογική μνήμη και τη λαϊκή παράδοση. Στα διαλείμματα του βασικού προγράμματος, οι συμμετέχοντες θα έχουν την ευκαιρία να ανακαλύψουν σε ελεύθερη ροή θεατρικά δρώμενα στις μουσειακές στάσεις, που θα ζωντανεύουν τις ιστορίες των ανθρώπων του εργοστασίου. Στο κλείσιμο της βραδιάς, μια νησιώτικη πατινάδα θα αναβιώσει την ιδιαίτερη «τελετή» που συνήθιζαν οι εργαζόμενοι του εργοστασίου προς τιμήν των συνταξιούχων συναδέλφων τους.
Οι «Ρίζες του Γκαζιού» γεννήθηκαν μέσα από τη διοργάνωση του ΡΙΖΕΣ ΦΕΣΤ στην Τεχνόπολη, έναν χώρο που το φεστιβάλ αγκάλιασε ως «χωριό» του. Μέσα από αυτήν τη σύμπραξη, η ομάδα ΡΙΖΕΣ και το Βιομηχανικό Μουσείο Φωταερίου δίνουν νέα πνοή στην ιστορία του χώρου και των ανθρώπων του, φέρνοντας το παρελθόν στο παρόν με τρόπο ζωντανό και διαδραστικό. Οι «Ρίζες του Γκαζιού» θα είναι η πρώτη στάση του νέου project των ΡΙΖΩΝ με το όνομα ΡΙΖΕΣ ΣΤΟΡΙΖ.
Αναλυτικά το πρόγραμμα:
Προαύλιο Μηχανουργείου

Αφήγηση λαϊκών παραμυθιών από την Ανθή Θάνου | 19:00

Η αφήγηση εμπνέεται από λαϊκά παραμύθια της ελληνικής προφορικής παράδοσης και τα στοιχεία της φύσης. Η Ανθή Θάνου γεννήθηκε στη Λαμία. Σπούδασε Νηπιαγωγός στο Εθνικό και Καποδιστριακό Πανεπιστήμιο Αθηνών. Το 1999 αποφάσισε να φορέσει σιδερένια παπούτσια και να φτάσει ως την άλλη άκρη του κόσμου. Συντροφιά της είχε ένα σακούλι γεμάτο παραμύθια.

Πολυφωνικά τραγούδια από το σχήμα Άσμα Cordis | 20:00

Με έμπνευση την καταγωγή των εργαζομένων του εργοστασίου, οι Άσμα Cordis θα τραγουδήσουν πολυφωνικά τραγούδια της ξενιτιάς. Το μουσικό σχήμα αποτελείται από τέσσερις κοπέλες που μεγάλωσαν στην Αθήνα και συνδέονται με συγγενικούς δεσμούς, αλλά τις ενώνει και η αγάπη τους για τη μουσική, τον χορό και το τραγούδι.

Συναυλία της Alkyone | 21:00

Η Alkyone ως τραγουδίστρια, στιχουργός και μουσικός, πλέκει έναν μοναδικό μουσικό αργαλειό, συνδυάζοντας στοιχεία indie pop, κινηματογραφικής μουσικής και φολκ. Οι εμφανίσεις της είναι μια συνύπαρξη των αυθεντικών συνθέσεών της και των καινοτόμων ενορχηστρώσεων παραδοσιακών ελληνικών τραγουδιών. Έχει εμφανιστεί σε θέατρα δίπλα σε διάσημους μουσικούς όπως η Μαρία Φαραντούρη και ο Θανάσης Παπακωνσταντίνου, κατακτώντας το κοινό σε όλη την Ελλάδα και την Ευρώπη με το ξεχωριστό μουσικό της όραμα.

«Νησιώτικη Πατινάδα» | 22:30, εκκίνηση από τον προαύλιο χώρο του Μηχανουργείου

Αναβίωση του εθίμου της «ψευτοκηδείας» των συνταξιούχων του εργοστασίου, βασισμένο σε προφορικές μαρτυρίες τους και αρχειακό υλικό του Μουσείου.
Μουσειακοί χώροι

Θεατρικό δρώμενο | Ώρες έναρξης* 19:40 & 20:40

Μέσα από ένα διαδραστικό θεατρικό δρώμενο από την ομάδα θεάτρου «Ανεμόμυλοι», οι συμμετέχοντες του φεστιβάλ θα κινηθούν στους μουσειακούς χώρους και θα ανακαλύψουν βιωματικά την ιστορία του παλιού εργοστασίου και τη γραμμή παραγωγής του φωταερίου, ζωντανεύοντας τις μνήμες των ανθρώπων που συνέδεσαν τη ζωή τους με το εργοστάσιο. Σημεία εκκίνησης: Νέοι Φούρνοι (στάση 7) & Παλαιοί Φούρνοι. *Οι ώρες έναρξης είναι κοινές και για τα δύο σημεία εκκίνησης. Κάθε θεατρικό δρώμενο διαρκεί 15 λεπτά και θα πραγματοποιηθεί 2 φορές.

Εικαστικές εγκαταστάσεις | Κτίριο Νέοι Φούρνοι, Κτίριο Παλαιοί Φούρνοι (στάση 3 & 4), Κτίριο Νέο Υδαταέριο (ισόγειο και Παρατηρητήριο)

Σε εικαστική επιμέλεια της ομάδας Nowstalgism. Συμμετέχουν οι Σοφία Καρασαββίδου, Δήμητρα Κωνσταντινίδη, Δημήτρης Κοντοδήμος και Μαριλένα Κρανιώτη. Τα έργα θα παραμείνουν στους χώρους του Μουσείου έως και τις 13 Απριλίου.
*Το Σάββατο 29.03 οι χώροι θα είναι επισκέψιμοι από τις 10:0-00:00. Από την Κυριακή 30.03 έως την Κυριακή 13.04 οι χώροι θα είναι επισκέψιμοι στις ώρες λειτουργίας του Μουσείου (Τετάρτη – Κυριακή, 10:00-19:00)
*Την επόμενη μέρα, την Κυριακή 30 Μαρτίου, στο πλαίσιο του φεστιβάλ θα πραγματοποιηθούν εκπαιδευτικές δράσεις για οικογένειες με παιδιά από 3 ετών από την ομάδα του Βιομηχανικού Μουσείου Φωταερίου και το Φυσικό Αέριο Ελληνική Εταιρεία Ενέργειας.
Η εκδήλωση πραγματοποιείται με την στήριξη από το Φυσικό Αέριο Ελληνική Εταιρεία Ενέργειας. Καθώς ο χώρος της Τεχνόπολης ήταν οι πρώτες εγκαταστάσεις της εταιρείας, με τη συγκεκριμένη δράση το Φυσικό Αέριο αναβιώνει την ιστορία του και έρχεται κι αυτό κοντά στις ρίζες του. Επιπλέον, η εκδήλωση χορηγείται από την Αθηναϊκή Ζυθοποιία και την Μπύρα Άλφα με θαλασσινό αλάτι, η οποία έχει στηρίξει όλα τα έως τώρα ΡΙΖΕΣ ΦΕΣΤ και συμβάλλει στη δημιουργία αξέχαστων αναμνήσεων της ομάδας ΡΙΖΕΣ.
Πληροφορίες
Σάββατο 29.03.2025, από τις 19:00
Εισιτήρια: 12 €
Προπώληση μέσω more.com

Κυριακή στο ΒΜΦ: Αφιέρωμα στις Ρίζες του Γκαζιού
2025-03-30 11:00 - 14:00
Το Βιομηχανικό Μουσείο Φωταερίου, σε συνεργασία με το Φυσικό Αέριο Ελληνική Εταιρεία Ενέργειας, αφιερώνει μια Κυριακή στις οικογένειες με παιδιά από 3 ετών και άνω, με αφορμή το φεστιβάλ αναμνήσεων και τέχνης «Οι Ρίζες του Γκαζιού»*, που πραγματοποιείται στην Τεχνόπολη στις 29 Μαρτίου.
Την Κυριακή 30 Μαρτίου, από τις 11:00, παιχνίδια εξερεύνησης, χάρτες, καλλιτεχνικές δημιουργίες, άρωμα ιστορίας, εικαστικά εργαστήρια και λαχταριστές εκπλήξεις συνθέτουν ένα πλούσιο πρόγραμμα δράσεων που περιμένει μικρούς και μεγάλους για ένα όμορφο πρωινό! Αναλυτικά το πρόγραμμα:

«Το Κυνήγι των Κρυμμένων Θησαυρών»
Οι ιστορίες που μένουν στον χρόνο είναι πραγματικός θησαυρός! Με τη βοήθεια του ειδικού χάρτη-εξερευνητή, οι οικογένειες με παιδιά ηλικίας από 7 ετών μπορούν να ανακαλύψουν κάθε κρυφή γωνιά του παλιού Εργοστασίου Φωταερίου με τους δικούς τους χρόνους και να γίνουν όλοι μαζί εξερευνητές! Κάθε κτίριο κρύβει μοναδικά μυστικά και ιστορίες που αποτυπώθηκαν τόσο σε κείμενα όσο και σε εικαστικά έργα.. Εσείς θα καταφέρετε να τα εντοπίσετε όλα; Προμηθευτείτε το kit-εξερευνητή από το Industrial Gas Museum Shop και ξεκινήστε την εξερεύνηση!
Από τις 11:00 μέχρι τις 14:00 (εκτιμώμενος χρόνος περιήγησης: 40 λεπτά)
Για παιδιά από 7 ετών
Κόστος: 4€/kit. Προπώληση εισιτήριων μέσω more.com

«Στην Αυλή του Εργοστασίου» | Εικαστικό εργαστήριο
Με έμπνευση τα υλικά του εργοστασίου, τα έργα των καλλιτεχνών του φεστιβάλ «Οι Ρίζες του Γκαζιού», αλλά και με άλλα ανακυκλώσιμα υλικά, κατασκευάζουμε τη δική μας μοναδική συσκευή γκαζιού που θα δώσει ενέργεια στην πόλη και τα σπίτια της Αθήνας!
11:00 & 12:30 (διάρκεια: 70 λεπτά)
Για παιδιά από 3 ετών – απαραίτητος ένας ενήλικας συνοδός
Κόστος: 6€/ παιδί. Προπώληση εισιτήριων μέσω more.com
*Οι Ρίζες του Γκαζιού αποτελούν μια πρωτοβουλία της ομάδας ΡΙΖΕΣ σε συνεργασία με το Βιομηχανικό Μουσείο Φωταερίου και τη στήριξη ως μεγάλος χορηγός από το Φυσικό Αέριο Ελληνική Εταιρεία Ενέργειας, που αποτελεί τον φυσικό συνεχιστή παροχής ενέργειας. Το φεστιβάλ αναμνήσεων και τέχνης θα πραγματοποιηθεί στην Τεχνόπολη του Δήμου Αθηναίων στις 29 Μαρτίου.
Τα εικαστικά έργα που δημιουργήθηκαν υπό την επιμέλεια της ομάδας Nowstalgism στο πλαίσιο της δράσης «Οι Ρίζες του Γκαζιού» θα παραμείνουν στους μουσειακούς χώρους και θα είναι επισκέψιμα μέχρι τις 13 Απριλίου 2025.

Πασχαλινές δράσεις για παιδιά
2025-04-12 11:00 - 2025-04-14 12:00
Η άνοιξη έχει φτάσει, το σχολείο έκλεισε για τις διακοπές του Πάσχα και η Τεχνόπολη Δήμου Αθηναίων γεμίζει χρώματα, αρώματα και δημιουργικότητα! Το Βιομηχανικό Μουσείο Φωταερίου προσκαλεί παιδιά ηλικίας 3 έως 11 ετών σε ένα ξεχωριστό πασχαλινό τριήμερο, γεμάτο ευφάνταστες δραστηριότητες για όλη την οικογένεια.
Το Σάββατο 12, την Κυριακή 13 και τη Μεγάλη Δευτέρα 14 Απριλίου, μια σειρά διασκεδαστικών εκπαιδευτικών δράσεων στην πιο easter εκδοχή τους γεμίζουν τα πρωινά των παιδιών με φαντασία και δημιουργική διάθεση. Υπαίθρια εργαστήρια, εικαστικές κατασκευές, μυστήρια προς λύση, διασκεδαστικές αποστολές και πολλές ακόμη εκπλήξεις, όλα με τις απαραίτητες πασχαλινές νότες, θα διασκεδάσουν μικρούς και μεγάλους και ταυτόχρονα θα τους ταξιδέψουν στην ιστορία του παλιού εργοστασίου της Αθήνας με τον πιο παιχνιδιάρικο τρόπο!
Αναλυτικά το πρόγραμμα:

Μικροί κηπουροί με πινέλα | Easter Edition
Συνδυάζεται η ζωγραφική με την κηπουρική; Με πινέλα, χρώματα και πολλή φαντασία, μικροί και μεγάλοι διακοσμούν κεραμικές γλάστρες εμπνευσμένοι από το παλιό εργοστάσιο, τις ανοιξιάτικες μυρωδιές και τα πασχαλινά χρώματα. Στη συνέχεια, τα παιδιά γίνονται μικροί κηπουροί, φυτεύουν τα δικά τους λουλούδια και μαθαίνουν να είναι υπεύθυνα για τη φροντίδα τους. Μοναδική βασική προϋπόθεση για τη συμμετοχή σε αυτό το πολύχρωμο εργαστήριο είναι η ανοιξιάτικη διάθεση και τα κατάλληλα ρούχα!
Σάββατο 12 & Κυριακή 13 Απριλίου 2025
11:00-12:00 & 12:30-13:30
Για οικογένειες με παιδιά 3-7 ετών
Σημείο συνάντησης: Προαύλιο Skywalk
Κόστος: 7€/παιδί

Στην Αυλή του Εργοστασίου | Easter Edition
Η αυλή του εργοστασίου μεταμορφώνεται σε έναν ανοιχτό καλλιτεχνικό χώρο! Σε αυτό το υπαίθριο εργαστήριο, μικροί και μεγάλοι πειραματίζονται με διαφορετικά υλικά και τεχνικές, εξερευνώντας την τέχνη με τον πιο διαδραστικό τρόπο. Αυτήν τη φορά, παίρνουμε έμπνευση από τον πηλό και το μέταλλο –υλικά που βρίσκουμε στο παλιό εργοστάσιο– και δημιουργούμε μοναδικά πασχαλινά ζωάκια με μεικτές τεχνικές.
Σάββατο 12 & Κυριακή 13 Απριλίου 2025
11:30-12:30 & 13:00-14:00
Για οικογένειες με παιδιά 5-9 ετών
Σημείο συνάντησης: Κτίριο Παλαιοί Φούρνοι
Κόστος: 7€/παιδί

Μηχανή των Θαυμάτων & Το Κυνήγι των Πασχαλινών Αυγών
Ένα δίωρο γεμάτο μυστήριο, φαντασία και περιπέτεια! Στην αρχή, τα παιδιά ανακαλύπτουν τη «Μηχανή των Θαυμάτων», εμπνευσμένη από την ατμομηχανή του εργοστασίου, και δημιουργούν πολύχρωμες, στροβιλίζουσες κατασκευές με γεωμετρικά σχήματα και μοτίβα. Στη συνέχεια, ξεκινά μια συναρπαστική αποστολή: τα πασχαλινά αυγά των εργατών έχουν χαθεί μέσα στο εργοστάσιο! Μέσα σε μία ώρα, οι μικροί μας φίλοι πρέπει να συνεργαστούν και να τα εντοπίσουν όλα ώστε να διατηρηθεί ζωντανή η παράδοση. Θα τα καταφέρουν;
Μ. Δευτέρα 14 Απριλίου 2025
10:00-12:00
Για παιδιά 8-11 ετών
Σημείο συνάντησης: Κτίριο Παλαιοί Φούρνοι
Κόστος: 12€ (και για τις δύο δράσεις)
Πληροφορίες
Πασχαλινές δράσεις στο Βιομηχανικό Μουσείο Φωταερίου
Σάββατο 12 έως Μ. Δευτέρα 14 Απριλίου 2025 | Τεχνόπολη Δήμου Αθηναίων
Για οικογένειες με παιδιά ηλικίας 3 έως 11 ετών
Προπώληση μέσω more.com

Θεατρική διαδρομή «Επόμενη Στάση: Γκαζοχώρι»
2025-04-27 11:00 - 2025-06-15 12:30
Από τον Απρίλιο μέχρι και τον Ιούνιο, «περπατάμε» σε μια από τις πιο ιστορικές γειτονιές της Αθήνας! Το Βιομηχανικό Μουσείο Φωταερίου και η Ομάδα Θεάτρου Ανεμόμυλοι προσκαλούν το κοινό σε μια περιπατητική θεατρική διαδρομή στο Γκάζι – γνωστό και ως Γκαζοχώρι, όπως ονομαζόταν παλιότερα η συνοικία γύρω από το εργοστάσιο φωταερίου. Για έξι κυριακάτικα πρωινά, η θεατρική διαδρομή «Επόμενη Στάση: Γκαζοχώρι» ζωντανεύει στιγμές από το παρελθόν αυτής της γειτονιάς και αποκαλύπτει τα μυστικά που κρύβονται σε κάθε της γωνιά, από τα μικρά ήσυχα στενά της μέχρι τους πολυσύχναστους δρόμους της.
Το Γκαζοχώρι, βρισκόμενο στη σκιά του εργοστασίου που παρείχε φως και ενέργεια στην Αθήνα για σχεδόν 130 χρόνια, αποτελεί μια συνοικία που βρισκόταν σε διαρκή αλλαγή, μια περιοχή που μέσα στα χρόνια άλλαξε πολλά πρόσωπα από την περίοδο της βιομηχανικής ανάπτυξης στην πρωτεύουσα μέχρι τη σημερινή της μορφή. Σε κάθε σταθμό της διαδρομής «Επόμενη Στάση: Γκαζοχώρι», οι τρεις θεατρικοί ξεναγοί–ηθοποιοί Σοφία Νικολοπούλου, Αγγελική Παναγιωτοπούλου και Αλέξανδρος Καναβός μάς αποκαλύπτουν ιστορίες για τα πρόσωπα που πέρασαν ή έζησαν στο Γκαζοχώρι, τα μεγάλα και μικρά γεγονότα που σημάδεψαν την περιοχή αλλά και την πολιτιστική της κληρονομιά.
Μέσα από τις αφηγήσεις, τα ντοκουμέντα, τις προσωπικές μαρτυρίες, τις φωτογραφίες και τα τραγούδια που συνόδευσαν τις ζωές των ανθρώπων του Γκαζοχωρίου, η περιοχή αναβιώνει μπροστά μας με τον πιο πρωτότυπο τρόπο, με τη χρήση διαφορετικών θεατρικών μέσων και τεχνικών αλλά και μέσα από μια μοναδική αλληλεπίδραση με το κοινό. Φορέστε άνετα ρούχα και παπούτσια για περπάτημα, πάρτε καπέλα και νερό και ελάτε να εξερευνήσουμε την ιστορία μίας από τις πιο πολυδιάστατες γειτονιές της Αθήνας!
Συντελεστές
Έρευνα – δραματουργία: Χρήστος Χριστόπουλος
Ιστορική επιμέλεια: Γιάννης Στογιαννίδης
Ενδυματολογικά – σκηνογραφικά: Κωνσταντίνα Εμμανουήλ
Θεατρικοί ξεναγοί: Σοφία Νικολοπούλου, Αγγελική Παναγιωτοπούλου, Αλέξανδρος Καναβός
Παραγωγή: Βιομηχανικό Μουσείο Φωταερίου
Πληροφορίες
Ημερομηνίες: Κυριακές 27.04, 04.05, 25.05, 01.06, 08.06 & 15.06
Ώρα έναρξης: 11:00
Ώρα προσέλευσης: 10:45, διάρκεια διαδρομής: 80′
Σημείο συνάντησης: Είσοδος Τεχνόπολης (συμβολή των οδών Πειραιώς & Περσεφόνης)
Εισιτήρια: 12€, 10€ (άνεργοι, φοιτητές, ΑμεΑ και άτομα ηλικίας άνω των 65)
Προπώληση μέσω more.com

Στην αυλή του εργοστασίου
2025-05-04 11:00 - 13:30
Πόσα χρώματα χωράει η άνοιξη σ’ ένα παλιό εργοστάσιο; Τι σου θυμίζουν οι μεγάλες, παλιές ατμομηχανές; Με έμπνευση τα εντυπωσιακά μηχανήματα του Βιομηχανικού Μουσείου Φωταερίου, μικροί καλλιτέχνες ηλικίας από 5 ετών ζωγραφίζουν, κόβουν, κολλάνε και δημιουργούν μοναδικά πολύχρωμα κολλάζ! Οι μηχανές μεταμορφώνονται σε λουλούδια που περιστρέφονται στην πιο ανοιξιάτικη εκδοχή του εργοστασίου! Τι λες, θα δοκιμάσεις;
Πληροφορίες
Κυριακή 4 Μαΐου
11:00-12:00 & 12:30-13:30
Για παιδιά από 5 ετών
Κόστος: 6€/ παιδί
Σημείο συνάντησης: Στεγασμένη Καμινάδα
Απαραίτητες κρατήσεις μέσω more.com

Το Βιομηχανικό Μουσείο Φωταερίου γιορτάζει τη Διεθνή Ημέρα Μουσείων
2025-05-18 11:00 - 13:30
Την Κυριακή 18 Μαΐου, στο πλαίσιο του εορτασμού της Διεθνούς Ημέρας Μουσείων που φέτος έχει θέμα «Μουσεία και κοινωνίες σε διαρκή αλλαγή», το Βιομηχανικό Μουσείο Φωταερίου της Τεχνόπολης Δήμου Αθηναίων πραγματοποιεί δύο δράσεις με ελεύθερη συμμετοχή, τόσο για το ενήλικο κοινό όσο και για τους μικρότερούς του φίλους. Πιο αναλυτικά:

Θεατρική διαδρομή «Επόμενη Στάση: Γκαζοχώρι»

Το Βιομηχανικό Μουσείο Φωταερίου και η Ομάδα Θεάτρου Ανεμόμυλοι προσκαλούν το κοινό σε μια μοναδική περιπατητική θεατρική διαδρομή στο Γκαζοχώρι, όπως ονομαζόταν παλιότερα η συνοικία γύρω από το εργοστάσιο φωταερίου. Οι συμμετέχοντες θα ταξιδέψουν πίσω στον χρόνο, μέσα από σημαντικά γεγονότα και μικρές ιστορίες που έχουν χαρακτηρίσει τη ζωντανή αυτή γειτονιά. Τρεις «θεατρικοί ξεναγοί» θα τους καθοδηγούν σε ενδιάμεσους σταθμούς, αποκαλύπτοντας τα μυστικά που κρύβονται πίσω από το εργοστάσιο φωταερίου και άλλους ιστορικούς χώρους της περιοχής, προσφέροντας μια μοναδική εμπειρία που συνδυάζει τέχνη και ιστορία. Η θεατρική διαδρομή πραγματοποιείται για έξι κυριακάτικα πρωινά από τον Απρίλιο μέχρι και τον Ιούνιο, ενώ ειδικά για την Κυριακή 18 Μαΐου θα πραγματοποιηθεί με ελεύθερη είσοδο με απαραίτητη προκράτηση θέσης μέσω more.com.
Ώρα έναρξης: 11:00
Ώρα προσέλευσης: 10:45, διάρκεια διαδρομής: 80′
Σημείο συνάντησης: Είσοδος Τεχνόπολης (συμβολή των οδών Πειραιώς & Περσεφόνης)

Από το Γκάζι στο Άπειρο

Με αφορμή τη φετινή θεματική της Διεθνούς Ημέρας Μουσείων, το Βιομηχανικό Μουσείο Φωταερίου γιορτάζει με τα παιδιά ηλικίας 6-11 ετών μέσα από ένα εκπαιδευτικό πρόγραμμα που γυρνά πίσω στον χρόνο, ενώ με μπόλικη φαντασία σχεδιάζει το μέλλον! Πώς γεννήθηκε το Γκαζοχώρι; Πώς έμοιαζε η πόλη 150 χρόνια πριν και πώς θα μοιάζει μετά από άλλα τόσα; Μέσα από αρχειακό υλικό και προφορικές μαρτυρίες, οι μικροί φίλοι του Μουσείου γνωρίζουν την ιστορία του παλιού εργοστασίου, ανακαλύπτουν τα όρια του χώρου με την κίνησή τους και συνθέτουν στον χώρο τη δική τους φουτουριστική πόλη!
Για παιδιά 6-11 ετών
Ώρα διεξαγωγής: 12:00-13:30
Σημείο συνάντησης: Νέο Υδαταέριο
Απαραίτητη τηλεφωνική κράτηση στο 2130109325 (Δευτ.- Παρ. 11:00-17:00)

Summer Camp στην Τεχνόπολη
2025-06-16 08:00 - 2025-07-11 16:00
Είστε έτοιμοι για ένα αξέχαστο καλοκαίρι που θα μας κάνει να δούμε την Αθήνα…αλλιώς; Το πιο αγαπημένο Summer Camp μικρών και μεγάλων έρχεται για 12η χρονιά από το Βιομηχανικό Μουσείο Φωταερίου στην Τεχνόπολη Δήμου Αθηναίων και προσφέρει στα παιδιά ηλικίας 6-11 ετών ένα πρωτότυπο και δημιουργικό καλοκαιρινό πρόγραμμα, εμπνευσμένο από την ίδια την πόλη της Αθήνας.
Από τις 16 Ιουνίου και για τέσσερις συναρπαστικές εβδομάδες, από Δευτέρα έως Παρασκευή, οι μικροί φίλοι του Μουσείου θα έχουν την ευκαιρία να δουν την πόλη τους με άλλη ματιά. Μέσα από έναν ξεχωριστό συνδυασμό εκπαιδευτικών προγραμμάτων, θα την περπατήσουν, θα γνωρίσουν τα μνημεία, τα κτίρια και τα εργοστάσιά της, θα ακούσουν τις ιστορίες της, θα την ονειρευτούν και θα τη φτιάξουν ξανά από την αρχή με οδηγούς την τέχνη, το παιχνίδι και, φυσικά, τη φαντασία!
Εικαστικά εργαστήρια, παιχνίδια εξερεύνησης και μυστηρίου, θεατρικό παιχνίδι, βόλτες στις γειτονιές γύρω από το εργοστάσιο, αρχιτεκτονική, φωτογραφία, εκπαιδευτική ρομποτική, χορός και πολλές ακόμα δημιουργικές δράσεις έχουν σχεδιαστεί από την ομάδα του Βιομηχανικού Μουσείου Φωταερίου. Η Αθήνα γίνεται η πρωταγωνίστρια στο πιο μαγευτικό καλοκαίρι των παιδιών, μέσα από μοναδικές πολιτιστικές δράσεις που υλοποιούνται τόσο στο ιδιαίτερο περιβάλλον του Μουσείου και τους χώρους του παλιού εργοστασίου φωταερίου, όσο και έξω από αυτό.
Οι δράσεις ξεκινούν στις 08:00 το πρωί και ολοκληρώνονται στις 16:00 το απόγευμα, ενώ κάθε εβδομάδα (πενθήμερο) αφιερώνεται σε μια ξεχωριστή θεματική, κάνοντας την κάθε ημέρα μοναδική και αξέχαστη:
1η εβδομάδα | 16-20.06 | Φώτα και κτίρια στην πόλη
2η εβδομάδα | 23-27.06 | Ιστορίες μιας πόλης
3η εβδομάδα | 30.06-04.07 | Μια πόλη σε κίνηση
4η εβδομάδα | 07-11.07 | Μια φανταστική πόλη
Πώς περνάμε την ημέρα μας στο Summer Camp;
08:00-09:00 | Προσέλευση
Χωριζόμαστε σε ομάδες και η μέρα ξεκινά!
09:00-09:30 | Ομαδικά παιχνίδια
Οι ομάδες, μαζί με τους υπεύθυνους παιδαγωγούς, παίζουν κινητικά παιχνίδια στους εξωτερικούς χώρους της Τεχνόπολης για να ξεκινήσει η μέρα με τον πιο ευχάριστο τρόπο!
09:30-11:00 | Εκπαιδευτικά προγράμματα – εργαστήρια
Οι ομάδες παρακολουθούν εκπαιδευτικά προγράμματα και εργαστήρια σχετικά με τη
θεματική της κάθε εβδομάδας από καλλιτέχνες και έμπειρους παιδαγωγούς.
11:00-11:30 | Δεκατιανό
Μικρό διάλειμμα για ελαφρύ φαγητό ώστε να συνεχίσουμε το παιχνίδι με ενέργεια.
Προσφέρεται από τη διοργάνωση.
11:30-13:00 | Εκπαιδευτικά προγράμματα – εργαστήρια
Τα εκπαιδευτικά προγράμματα και εργαστήρια συνεχίζονται…
13:00-14:00 | Μεσημεριανό φαγητό
Απολαμβάνουμε όλοι μαζί το φαγητό που έχουμε φέρει από το σπίτι, ο καθένας στο δικό του ταπεράκι. Τις Παρασκευές τα ταπεράκια μένουν σπίτι, καθώς η μέρα είναι γιορτινή και η διοργάνωση προσφέρει νόστιμη πίτσα σε όλους!
14:00-14:30 | Α’ αποχώρηση
14:00-15:30 | Προβολές ταινιών | Ομαδικά παιχνίδια
Παρακολουθούμε ταινίες με ποικίλες θεματικές, παρουσιάζουμε τις δράσεις μας στις υπόλοιπες ομάδες, παίζουμε επιτραπέζια παιχνίδια και ξεκουραζόμαστε με αισθητηριακά παιχνίδια μέσα στον ειδικά διαμορφωμένο χώρο χαλάρωσης, με την καθοδήγηση των παιδαγωγών μας.
15:30-16:00 | Τελευταία αποχώρηση
Δείτε εδώ το αναλυτικό πρόγραμμα των θεματικών εβδομάδων
Πληροφορίες
Κόστος ανά περίοδο: 130 ευρώ

Στα κόστη συμπεριλαμβάνονται: το σύνολο των εκπαιδευτικών δραστηριοτήτων, οι εκπαιδευτικές εκδρομές στην πόλη (με τυχόν κόστη μεταφοράς, σίτισης, δραστηριοτήτων), το δεκατιανό, η παρουσία ιατρού στον χώρο καθ’ όλη τη διάρκεια του camp, υλικά φιλικά προς το περιβάλλον, χώροι ειδικά διαμορφωμένοι για την φιλοξενία παιδιών.
Κρατήσεις από τη Δευτέρα 19 Μαΐου στα τηλ. 2130109325, 2130109300 (εσωτ. 336, 307), Δευτ. – Παρ. 11:00-16:00
* Με την έναρξη των κρατήσεων, ρωτήστε μας για εκπτωτικά πακέτα σε αδέρφια και για συμμετοχή σε περισσότερες από μία εβδομάδες
** Ειδικές τιμές για ανέργους, πολύτεκνους, μονογονεϊκές οικογένειες (για περιορισμένες θέσεις)
Επιπλέον πληροφορίες:
Το Technopolis Café, όπως κάθε χρόνο, έτσι και φέτος, επιμελείται το νόστιμο δεκατιανό των παιδιών που αποτελείται από φρούτα και αλμυρά και γλυκά σνακς που δίνουν την απαραίτητη ενέργεια στην αρχή της ημέρας.
Ευχαριστούμε πολύ την εταιρεία ΜΕΒΓΑΛ για την ευγενική χορηγία των θρεπτικών και νόστιμων γαλακτοκομικών προϊόντων που συμπεριλαμβάνονται στο δεκατιανό των παιδιών.

Θεατρική διαδρομή «Επόμενη Στάση: Γκαζοχώρι»
2025-10-05 10:30 - 2025-10-26 12:00
Το Βιομηχανικό Μουσείο Φωταερίου της Τεχνόπολης Δήμου Αθηναίων και η Ομάδα Θεάτρου Ανεμόμυλοι μας καλούν να ζήσουμε για δεύτερη σεζόν τη γειτονιά του Γκαζιού…αλλιώς! Κάθε Κυριακή του Οκτωβρίου, η θεατρική διαδρομή «Επόμενη Στάση: Γκαζοχώρι» επιστρέφει για να μας αποκαλύψει και να μας θυμίσει ξανά την ιστορία του Γκαζοχωρίου, όπως ονομαζόταν παλιότερα η συνοικία γύρω από το εργοστάσιο φωταερίου.
Με οδηγούς τους τρεις θεατρικούς ξεναγούς-ηθοποιούς Σοφία Νικολοπούλου, Αγγελική Παναγιωτοπούλου και Χρήστο Χριστόπουλο, οι συμμετέχοντες θα κάνουν στάσεις σε μικρά στενά και μεγάλους δρόμους, εκεί όπου η ιστορία της γειτονιάς συναντά τις φωνές και τις μνήμες των κατοίκων της.
Μέσα από αφηγήσεις, μαρτυρίες, τραγούδια και φωτογραφίες, με τη χρήση διαφορετικών θεατρικών μέσων και τεχνικών αλλά και μέσα από μια πρωτότυπη αλληλεπίδραση με το κοινό, η περιπατητική θεατρική περιπλάνηση φωτίζει γωνιές που κρύβουν μυστικές ιστορίες ανθρώπων που πέρασαν ή έζησαν εκεί, μεγάλα και μικρά γεγονότα που σημάδεψαν την περιοχή αλλά και την πολιτιστική της κληρονομιά. Φορέστε άνετα ρούχα και παπούτσια για περπάτημα, πάρτε μαζί σας διάθεση για εξερεύνηση και ελάτε να ζήσουμε ξανά τις πιο διαφορετικές Κυριακές στο Γκαζοχώρι!

Συντελεστές
Έρευνα – δραματουργία: Χρήστος Χριστόπουλος
Ιστορική επιμέλεια: Γιάννης Στογιαννίδης
Ενδυματολογικά – σκηνογραφικά: Κωνσταντίνα Εμμανουήλ
Θεατρικοί ξεναγοί: Σοφία Νικολοπούλου, Αγγελική Παναγιωτοπούλου, Χρήστος Χριστόπουλος
Παραγωγή: Βιομηχανικό Μουσείο Φωταερίου

Πληροφορίες
Ημερομηνίες: Κυριακές 05.10, 12.10, 19.10, 26.10
Ώρα έναρξης: 10:30
Ώρα προσέλευσης: 10:15, διάρκεια διαδρομής 90′
Σημείο συνάντησης: Είσοδος Τεχνόπολης (συμβολή των οδών Πειραιώς & Περσεφόνης)
Εισιτήρια: 12€, 10€ (άνεργοι, φοιτητές, ΑμεΑ και άτομα ηλικίας άνω των 65)
Προπώληση μέσω more.com

Μικροί κηπουροί με πινέλα
2025-10-05 11:00 - 13:30
Όταν η Τεχνόπολη υποδέχεται το Vegan Fest, το Βιομηχανικό Μουσείο Φωταερίου καλεί τους μικρούς του φίλους να γίνουν κηπουροί και να μεταφυτεύσουν στα χρωματιστά γλαστράκια τους φυτά εποχής! Τα παιδιά από 3 έως 9 ετών εμπνέονται από το παλιό εργοστάσιο φωταερίου, παίρνουν τα πινέλα τους και ζωγραφίζουν μικρές κεραμικές γλάστρες σε ένα απίθανο υπαίθριο εργαστήρι ζωγραφικής που αγαπούν μικροί και μεγάλοι. Στη συνέχεια, τα παιδιά γίνονται «μικροί κηπουροί» και, με τη βοήθεια ειδικών, φυτεύουν στα γλαστράκια τους πολύχρωμα λουλούδια, ενώ μαθαίνουν να είναι υπεύθυνα για τη φροντίδα τους. Βασικές προϋποθέσεις για τη συμμετοχή των παιδιών στο εργαστήρι: διάθεση, φαντασία και κατάλληλα ρούχα.

Κυριακή 5 Οκτωβρίου
Ώρες διεξαγωγής: 11:00-12:00 & 12:30-13:30
Ηλικίες: 3-9 ετών
Σημείο συνάντησης: Πωλητήριο Μουσείου (IGM Shop)
Κόστος συμμετοχής: € 7 / παιδί
Προπώληση μέσω more.com

Bass-Euphoria: Μουσική του υποκόσμου» | Συναυλία Κρατικής Ορχήστρας Αθηνών
2025-10-20 18:30 - 20:00
Η Κρατική Ορχήστρα Αθηνών επισκέπτεται το Βιομηχανικό Μουσείο Φωταερίου στην Τεχνόπολη Δήμου Αθηναίων, συνεχίζοντας έτσι την περιήγησή της σε «εναλλακτικούς» χώρους συναυλιών και εδραιώνοντας τη συνεργασία της με διαφορετικούς φορείς πολιτισμού.
Ένα κουαρτέτο από κοντραμπάσα δεν είναι καθόλου συνηθισμένος συνδυασμός οργάνων για ένα μουσικό σύνολο, και το κοντραμπάσο πολύ σπάνια παίρνει τον ρόλο της μελωδίας σε μια ορχήστρα. Παρόλα αυτά, σε αυτήν τη συναυλία που θα πραγματοποιηθεί τη Δευτέρα 20 Οκτωβρίου στο Νέο Υδαταέριο, ένα μοναδικό κτίριο ιδιαίτερης βιομηχανικής αισθητικής, το κοντραμπάσο γίνεται απόλυτος πρωταγωνιστής. Τέσσερις κοντραμπασίστες της Κρατικής Ορχήστρας Αθηνών πρόκειται να μας «ξεναγήσουν» σε σπάνια παιζόμενο ρεπερτόριο που προέρχεται από πολλές εποχές, με τον ερεθιστικό τίτλο «Μουσική του υποκόσμου».
Οι μουσικοί της συναυλίας γράφουν για το πρόγραμμα: «4 μπασίστες διεκδικούν να βγουν από τις σκιές του μουσικού υποκόσμου και να κατακτήσουν μια θέση ανάμεσα σε αυτούς που απολαμβάνουν το δώρο του “κόσμου” της Μουσικής, του στολιδιού της, που δεν είναι άλλος από την Μελωδία. Παίζοντας μεταγραφές αλλά και έργα γραμμένα εξαρχής για τέσσερα κοντραμπάσα, ξεκινώντας από την Αγγλική Αναγέννηση και φθάνοντας έως τον 20ο αιώνα, το κουαρτέτο κοντραμπάσων της ΚΟΑ “Bass Euphoria” σας προσκαλεί σε ένα συναρπαστικό ταξίδι στον ιδιαίτερο, σκοτεινό αλλά και γεμάτο αρμονικούς ήχους του βαθύτερου των οργάνων της Ορχήστρας, του κοντραμπάσου».
Πριν από τη συναυλία θα πραγματοποιηθεί μια σύντομη περιήγηση σε επιλεγμένους χώρους του Βιομηχανικού Μουσείου Φωταερίου.

Το πρόγραμμα με μία ματιά:

ΤΟΝΙ ΟΣΜΠΟΡΝ (1922–2009)
All in A Day’s Work: Kick Start, Free Time, Rush Hour
ΓΙΟΧΑΝ ΣΕΜΠΑΣΤΙΑΝ ΜΠΑΧ (1685–1750)
Die Kunst Der Fuge – Contrapunctus I
Σουίτα αρ. 3: Air
ΤΖΟΝ ΓΟΥΟΡΝΤ (1571–1638)
Φαντασία αρ. 23
ΚΟΛΙΝ ΜΠΡΑΜΠΙ (1933–2018)
Σουίτα για 4 κοντραμπάσα
Pesante–Allegro, Larghetto–Allegro, Larghetto–Andante Tranquillo
ΓΙΟΧΑΝΕΣ ΜΠΡΑΜΣ (1833–1897)
Ουγγρικός χορός αρ. 5
ΦΡΑΝΤΣΕΣΚΟ ΜΑΡΙΑ ΒΕΡΑΝΤΣΙΝΙ (1690–1768)
Largo σε σολ ελάσσονα
ΓΙΕΠΕΣ ΚΟΡΟΝΑΔΟ (άγνωστα στοιχεία)
Penumbras
ΑΣΤΟΡ ΠΙΑΤΣΟΛΑ (1921–1992)
Oblivion
ΝΤΑΡΙΛ ΡΑΝΣΟΥΙΚ (γενν. 1946)
American Basses, Strauss in the Doghouse

Συμμετέχουν:
Άγγελος Ρεπαπής | κοντραμπάσο
Χάρης Παζαρούλας | κοντραμπάσο
Γιάννης Μπαμπαλούκας | κοντραμπάσο
Σεραΐνα Σεΐδου | κοντραμπάσο

Πληροφορίες
«Bass-Euphoria: Μουσική του υποκόσμου» | Δευτέρα 20.10.2025, κτίριο Νέο Υδαταέριο

18:30 Σύντομη περιήγηση στο Βιομηχανικό Μουσείο Φωταερίου
19:00 Συναυλία στο ισόγειο του κτιρίου Νέο Υδαταέριο

Γενική είσοδος στο Μουσείο: 2€ (περιλαμβάνει την περιήγηση στο Μουσείο και την παρακολούθηση της συναυλίας)
Για περιορισμένο αριθμό ατόμων. Σημείο συνάντησης: Κτίριο Νέο Υδαταέριο.

Προπώληση μέσω more.com
Περισσότερες πληροφορίες στο site της Κρατικής Ορχήστρας Αθηνών
